Document ID: 32014D0366

KOMMISSIONENS GENNEMFØRELSESAFGØRELSE
af 16. juni 2014
om fastlæggelse af samarbejdsprogrammer og angivelse af det samlede støttebeløb fra Den Europæiske Fond for Regionaludvikling for hvert program under målet om europæisk territorialt samarbejde for perioden 2014-2020
(meddelt under nummer C(2014) 3776)
(2014/366/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 1299/2013 af 17. december 2013 om særlige bestemmelser for støtte fra Den Europæiske Fond for Regionaludvikling til målet om europæisk territorialt samarbejde (1), særlig artikel 4,
efter høring af Koordinationsudvalget for de Europæiske Struktur- og Investeringsfonde, der er nedsat ved artikel 150, stk. 1, i Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (2), og
ud fra følgende betragtninger:
(1)
De samlede midler, der er til rådighed for målet om europæisk territorialt samarbejde, og deres fordeling på grænseoverskridende samarbejde, tværnationalt samarbejde og interregionalt samarbejde er fastsat i artikel 4, stk. 1, i forordning (EU) nr. 1299/2013.
(2)
Kommissionen har i henhold til artikel 4, stk. 3, i forordning (EU) nr. 1299/2013 meddelt hver medlemsstat dens andel af de samlede beløb til grænseoverskridende og tværnationalt samarbejde opdelt efter år i overensstemmelse med kriterier og metoder, der er fastsat i nævnte artikel.
(3)
Hver medlemsstat har i henhold til artikel 4, stk. 3, i forordning (EU) nr. 1299/2013 på baggrund af de meddelte beløb oplyst Kommissionen om, hvorvidt og i givet fald hvordan den har anvendt overførselsmuligheden i artikel 5 i den nævnte forordning og den deraf følgende fordeling af midler mellem de grænseoverskridende og tværnationale programmer, som medlemsstaten deltager i.
(4)
Bidraget fra Den Europæiske Fond for Regionaludvikling (EFRU) til grænseoverskridende programmer og havområdeprogrammer under det europæiske naboskabsinstrument (ENI) henhørende under Europa-Parlamentets og Rådets forordning (EU) nr. 232/2014 (3) og førtiltrædelsesbistand (IPA II) henhørende under Europa-Parlamentets og Rådets forordning (EU) nr. 231/2014 (4) bør i henhold til artikel 4, stk. 4, i forordning (EU) nr. 1299/2013 fastlægges af Kommissionen og de berørte medlemsstater. Denne afgørelse fastsætter kun beløbene for IPA II, da der endnu ikke er indgået aftaler om beløbene vedrørende bidraget fra EFRU til grænseoverskridende programmer og havområdeprogrammer under ENI.
(5)
Ved artikel 4, stk. 3, i forordning (EU) nr. 1299/2013 fastlægges det, at Kommissionen vedtager en afgørelse, som fastlægger en liste over alle samarbejdsprogrammer med angivelse af det samlede beløb for hele EFRU-støtten for hvert program.
(6)
Det er derfor nødvendigt at fastlægge listen over samarbejdsprogrammer med angivelse af det samlede beløb for hele EFRU-støtten for hvert program -
VEDTAGET DENNE AFGØRELSE:
Artikel 1
Listen over grænseoverskridende samarbejdsprogrammer og det samlede beløb af hele Den Europæiske Fond for Regionaludviklings (EFRU) støtte for hvert program fastsættes som angivet i bilag I.
Artikel 2
Listen over tværnationale samarbejdsprogrammer og det samlede beløb af hele EFRU-støtten for hvert program fastsættes som angivet i bilag II.
Artikel 3
Listen over interregionale samarbejdsprogrammer og det samlede beløb af hele EFRU-støtten for hvert program fastsættes som angivet i bilag III.
Artikel 4
Bidraget fra EFRU til de grænseoverskridende programmer under førtiltrædelsesbistand (IPA II) henhørende under forordning (EU) nr. 231/2014 for hver medlemsstat fastsættes som angivet i bilag IV.
Artikel 5
Denne afgørelse er rettet til medlemsstaterne.
Udfærdiget i Bruxelles, den 16. juni 2014.

Labels: 15
19
5